'Dogman' en 'Kanarie' op Kaapse filmfees vereer | Netwerk24
'Dogman' en 'Kanarie' op Kaapse filmfees vereer
Deur Kunsredaksie 21 Oktober 2018 12:57
Die plakkaat van Dogman wat drie pryse, waaronder beste rolprent, op die pas afgelope Kaapstadse rolprentmark-en-fees gewen het.
Italië se Oscar-inskrywing in die kategorie vir die beste buitelandse rolprent het op die pasafgelope Kaapstadse rolprentmark-en-fees skoonskip onder die pryse gemaak.
Dogman, 'n aangrypende vergeldingsprent oor 'n sagmoedige hondeversorger wat wraak neem op 'n boelie wat sy lewe verongeluk het, het die gesogte groot prys (The Grand Prix) gewen en Matteo Garrone is as beste regisseur en Marcello Fonte as die beste akteur vereer. Fonte se sensitiewe, onderspeelde vertolking het ook op die Cannes-rolprentfees die prys as beste akteur aan hom besorg.
Christiaan Olwagen se musikale oorlogsdrama, Kanarie, is as beste LGBTQ-prent aangewys. Olwagen is geprys as 'n sterk nuwe stem in die Suid-Afrikaanse rolprentkuns vir sy bedrewe uitbeelding van uitdagende karakters en vraagstukke soos nasionalisme, godsdiens en seksualiteit. Schalk Bezuidenhout se vertolking is geloof asook die visuele aanbieding van die prent en die sensitiewe balans tussen komedie en drama.
Die pryse is op 'n glansryke gala-aand in die Kaapstadse stadsaal oorhandig, en meer as 120 rolprente van oor die wêreld het in kompetisie meegeding. Die fokus van die fees was op verskeie genres, insluitend dokumentêre prente, vollengte-prente en kortprente.
Tematoekennings soos beste LGBTQ, beste Asiatiese prent en 'n prys vir beste nuwe regisseur is toegeken.
Die onderskeie juries was veral beïndruk deur die Asiatiese prente uit lande soos Thailand, die Filippyne en Taiwan.
Daar was 'n sterk fokus op Italiaanse rolprente en prente van Afrika was ook sterk verteenwoordig.
Suid-Afrika se amptelike inskrywing vir die Oscars se kategorie beste buitelandse film, Sew the Winter to My Skin, geregisseer deur Jahmil X. T Qubeka, is as beste Suid-Afrikaanse prent uitgesonder en die dokumentêre rolprentmaker Rehad Desai se Everything Must Fall is die beste Suid-Afrikaanse dokkie en die beste Suid-Afrikaanse kortprent is Rea Moeti se Mma Moeketsi.
Die beste nuwe regietalent is Kenia se Likarion Wainaina vir Supa Modo. Dié prent fokus op 'n jong meisie met 'n ongeneeslike siekte wat haar as 'n superheld voordoen.
Die regisseur Rene van Rooyen is een van die wenners van die ontwikkelings- en draaiboekskrywerspryse. Sy ontvang steun om haar prent Toorbos, gegrond op Dalene Matthee se roman, verder te ontwikkel. Sy is geprys as 'n sterk plaaslike stem en haar uitbeelding van die magiese Knysnawoude en sterk vrouehoofkarakter het die beoordelaars aangegryp.